CELEX: 52015PC0231
Language: lt
Date: 2015-05-29
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2009/790/EB, kad Lenkijai būtų leista toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio nuostatų

EUROPOS KOMISIJA
            Briuselis, 2015 05 29
            COM(2015) 231 final
            2015/0118(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2009/790/EB, kad Lenkijai būtų leista toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio nuostatų
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindas ir tikslai
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų leidžiančias nukrypti specialias priemones, kad būtų supaprastinta PVM rinkimo procedūra arba užkirstas kelias tam tikrų formų mokesčių vengimui ar sukčiavimui.
            
            
               2014 m. gruodžio 23 d. Komisijoje užregistruotu raštu Lenkija paprašė leidimo toliau atleisti nuo mokesčio apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą. Vadovaudamasi PVM direktyvos 395 straipsnio 2 dalimi, 2015 m. vasario 6 d. raštu Komisija pranešė kitoms valstybėms narėms apie Lenkijos prašymą. 2015 m. vasario 9 d. raštu Komisija pranešė Lenkijai, kad turi visą prašymui įvertinti būtiną informaciją.
            
            
               Bendrosios aplinkybės
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė mažosioms įmonėms taikyti specialias schemas, įskaitant galimybę nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamieji asmenys neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Remiantis PVM direktyvos 287 straipsnio 14 dalimi, Lenkija gali atleisti nuo PVM apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą.
            
            
               2009 m. Lenkija paprašė nustatyti nukrypti leidžiančią nuostatą, kad supaprastintų smulkiųjų prekybininkų PVM prievoles ir nacionaliniam mokesčių administratoriui būtų lengviau rinkti mokesčius. 2009 m. spalio 20 d. Tarybos sprendimu 2009/790/EB
                  2
                Taryba leido Lenkijai nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos nacionaline valiuta iki 2012 m. gruodžio 31 d. Tarybos spendimu 2012/769/ES
                  3
                nukrypti leidžiančios nuostatos galiojimas buvo pratęstas iki 2015 m. gruodžio 31 d. Ši priemonė apmokestinamiems asmenims nėra privaloma. Dabar Lenkija prašo šią priemonę pratęsti.
            
            
               Iš Lenkijos pateiktos informacijos matyti, kad pritaikius priemonę beveik 103 617 apmokestinamųjų asmenų, kurių metinė apyvarta buvo 10 000–30 000 EUR, buvo atleisti nuo PVM ir apskaičiuota, kad dėl to 2013 m. į valstybės biudžetą iš PVM surenkamų pajamų bendra suma sumažėjo maždaug 0,32 %. 
            
            
               Todėl siūloma pratęsti nukrypti leidžiančios nuostatos galiojimą bent iki 2018 m. gruodžio 31 d. arba kol įsigalios direktyva dėl metinės apyvartos ribos, iki kurios apmokestinamieji asmenys gali būti atleidžiami nuo PVM.
            
            
               Pasiūlymo srityje galiojančios nuostatos
            
            
               Panašios leidžiančios nukrypti nuostatos buvo suteiktos ir kitoms valstybės narėms.
            
            
               Derėjimas su kitomis Sąjungos politikos sritimis ir tikslais
            
            
               Priemonė atitinka su mažosiomis įmonėmis susijusius Sąjungos tikslus, kaip nustatyta Komisijos komunikate „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394).
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Konsultacijos su suinteresuotosiomis šalimis
            
            
               Netaikoma.
            
            
               Tiriamųjų duomenų rinkimas ir naudojimas
            
         
         
            
               Nepriklausomo tyrimo neprireikė.
            
            
               Poveikio vertinimas
            
            
               Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija nacionaline valiuta apskaičiuotos 30 000 EUR sumos, todėl ji gali daryti teigiamą poveikį mažinant administracinę naštą daugiau kaip 100 000 apmokestinamųjų asmenų, o visos numatomos iš PVM surenkamos pajamos sumažėtų tik 0,32 %, taikymą.
            
            
               3.TEISINIAI PASIŪLYMO ASPEKTAI
            
            
               Siūlomų veiksmų santrauka
            
            
               Leidimas Lenkijai toliau taikyti priemonę, kuria nukrypstama nuo PVM direktyvos nuostatų dėl atleidimo schemos taikymo įmonėms, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dieną galiojusį valiutos kursą.
            
            
               Teisinis pagrindas
            
            
               PVM direktyvos 395 straipsnis.
            
            
               Subsidiarumo principas
            
            
               Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
            
            
               Proporcingumo principas
            
            
               Pasiūlymas atitinka proporcingumo principą dėl toliau nurodytų priežasčių.
            
            
               Šis sprendimas yra susijęs su valstybei narei jos pačios prašymu suteiktu leidimu ir nesukuria prievolės.
            
            
               Atsižvelgiant į ribotą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui.
            
            
               Pasirinkta priemonė
            
            
               Siūloma priemonė: Tarybos įgyvendinimo sprendimas.
            
            
               Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
            
            
               4.POVEIKIS BIUDŽETUI 
            
            
               Pasiūlymas ES biudžetui poveikio neturi, kadangi Lenkija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
            
               5.NEPRIVALOMI ELEMENTAI 
            
         
         
            
               Į pasiūlymą įtraukta laikino galiojimo sąlyga.
            
            
               2015/0118 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2009/790/EB, kad Lenkijai būtų leista toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio nuostatų
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  4
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 287 straipsnio 14 dalimi Lenkijai leidžiama nuo PVM atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą;
            
            
               (2)Tarybos sprendimu 2009/790/EB
                  5
                iki 2012 m. gruodžio 31 d. taikant nukrypti leidžiančią nuostatą Lenkijai buvo leista nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą; 
            
            
               (3)Tarybos įgyvendinimo sprendimu 2012/769/ES
                  6
                nukrypti leidžianti priemonė, nustatyta Tarybos sprendime 2009/790/EB, buvo pratęsta iki 2015 m. gruodžio 31 d. 
            
            
               (4)2014 m. gruodžio 23 d. Komisijoje užregistruotu raštu Lenkija paprašė leisti pratęsti priemonės, kuria nukrypstama nuo Direktyvos 2006/112/EB 287 straipsnio 14 dalies, kad toliau galėtų nuo pridėtinės vertės mokesčio (toliau – PVM) atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą, taikymą. Pagal tą priemonę apmokestinamieji asmenys toliau būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
            
               (5)2015 m. vasario 6 d. raštais Komisija pranešė kitoms valstybėms narėms apie Lenkijos prašymą. 2015 m. vasario 9 d. raštu Komisija pranešė Lenkijai, kad turi visą prašymui įvertinti būtiną informaciją;
            
            
               (6)iš Lenkijos pateiktos informacijos matyti, kad pritaikius priemonę beveik 103 617 apmokestinamųjų asmenų buvo atleisti nuo PVM ir apskaičiuota, kad dėl to 2013 m. į valstybės biudžetą iš PVM surenkamų pajamų suma sumažėjo maždaug 0,32 %;
            
            
               (7)atsižvelgiant į tai, kad padidinus ribą sumažėjo mažiausių įmonių PVM prievolės, nors įmonės vis dar gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Lenkijai toliau ribotą laikotarpį taikyti minėtą priemonę. Leidžianti nukrypti priemonė neturi poveikio Sąjungos nuosaviems ištekliams, renkamiems iš PVM;
            
            
               (8)todėl Sprendimas 2009/790/EB su pakeitimais, padarytais Sprendimu 2012/769/ES, turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Sprendimo 2009/790/EB 2 straipsnis, su pakeitimais, padarytais Sprendimo 2012/769/ES 1 straipsniu, iš dalies keičiamas taip:
            
            
               „2 straipsnis
            
            
               Šis sprendimas įsigalioja pranešimo apie jį dieną.
            
            
               Jis taikomas nuo 2016 m. sausio 1 d. iki 2018 m. gruodžio 31 d.“
            
            
               2 straipsnis
            
            
               Šis sprendimas skirtas Lenkijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  OL L 283, 2009 10 30, p. 53–54.
               
               
                  
                     (3)
                  OL L 338, 2012 12 12, p. 27–28.
               
               
                  
                     (4)
                  OL L 347, 2006 12 11, p. 1.
               
               
                  
                     (5)
                  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
               
               
                  
                     (6)
                  2012 m. gruodžio 4 d. Tarybos įgyvendinimo sprendimas 2012/769/ES, OL L 338, 2012 12 12, p. 27).